Esbjerg Kommune: Socialdemokratiets valgplakater blæser ikke i den vestjyske vind, sådan som andre partiers ellers har gjort det siden lørdag middag - således er kun ganske få S-kandidaters kontrafej kommet op. Årsagen er, at hovedparten af valgplakaterne i flere døgn har raslet rundt på lastbiler i Tyskland, hvor de er blevet trykt, og hvor partiet, der ellers har ordnede løn- og arbejdsforhold, kædeansvar og modstand mod social dumping som mærkesag, ikke på forhånd har haft garanti for, at den slags bliver overholdt.

Ifølge partiets kampagneleder, Bent Skov, har han mandag tjekket, at alt omkring løn- og arbejdsforhold skulle være i orden. En egentlig dokumentation kan han dog ikke levere.

Hvad har givet dig anledning til det, og hvorfor har du først undersøgt det nu?

- Det gjorde jeg, fordi vi alle sammen er interesserede i, at arbejdet laves under fornuftige arbejdsforhold, og det er klart, når der pludselig er rod i butikken, og valgplakaterne igen og igen loves leveret, men ikke kommer, er man nødt til at se på, hvad vi har haft gang i her. Men i første omgang bestiller vi jo gennem et firma i Tarp, som derefter lader trykke-ordren gå videre til Macrodot i Varde, så det er ikke noget, vi direkte selv har bestilt i Tyskland, siger Bent Skov.